### Resume

Vejle Kommune har mulighed for at øge tilskuddet til pasning af egne børn. Dette vil kunne mindske behovet for dagtilbudspladser, da der i den kommende tid vil være stort pres på kapaciteten, særligt på 0-2 års området. I sagen tager udvalget stilling til om tilskuddet skal øges og evt. i hvilket omfang.

Sagen er udsat fra mødet 5.5.2022.

### Sagsfremstilling

Dagtilbudsloven giver mulighed for, at kommunen giver forældre tilskud til pasning af egne børn. Tilskuddet kan gives til børn i alderen 24 uger og indtil skolestart, og det kan maksimalt udbetales i et år. Tilskuddet fastsættes af kommunen og kan maksimalt udgøre 85% af den billigste nettodriftsudgift for et alderssvarende tilbud (se bilag 1 for uddybning af lovgrundlaget).

Vejle Kommune giver i dag tilskud til pasning af egne børn på 3.500 kr. om måneden indtil barnet fylder 3 år og 2.500 kr. om måneden for børnehavebørn. Det vil være muligt at hæve tilskuddet til op til 7.367 kr. for de mindste og 5.266 kr. for de ældste. I 2021 er der i gennemsnit udbetalt tilskud for 34 børn i 0-2 årsalderen og 10 børn i børnehavealderen.

Det er meget forskelligt, hvor meget kommunerne giver i tilskud. Nogle kommuner giver et meget større tilskud, mens andre slet ikke yder tilskud (se bilag 1 for uddybning af nuværende udbetaling af tilskud i Vejle Kommune).

Der har i Vejle Kommune været en uventet høj stigning i børnetallet, herunder i fødselstallet, i 2021. Der er derfor et stort pres på kapaciteten af dagtilbudspladser og særligt for de mindste børn. Det kan derfor blive nødvendigt at henvise familier til dagtilbud langt fra deres bolig, da der ikke er pladser i lokalområdet. Særligt oprettelsen af pladser på 0-2 årsområdet kræver godkendte lokaler, som det tager tid at etablere.

En øgning af tilskuddet til pasning af egne børn vil give de forældre, som tilbydes en plads udenfor lokalområdet bedre mulighed for at holde børnene hjemme i en periode.

Et større tilskud vil herudover også give forældre et større incitament til at passe børnene selv. Det vil kunne mindske behovet for dagtilbudspladser.

Tilskuddet kan hæves for aldergrupperne hver for sig, og det er også en politisk beslutning, hvad størrelsen skal være indenfor det givne maksimum, jf. ovenfor. Forvaltningen vurderer, at behovet er klart størst på 0-2 års området, og at stigningen skal have en mærkbar størrelse for at give et tilstrækkeligt incitament for familierne. Man kunne således godt nøjes med at hæve tilskuddet til pasning af de mindste børn, eksempelvis til 7.000 kr. og opretholde niveauet for børnehavebørn på de 2.500 kr.

Hæves tilskuddet til maksimum for begge grupper vil det ud fra tallene for 2021 give en umiddelbar merudgift på 1,450 mio. kr. på 0-2 års området og 0,450 mio. kr. på børnehaveområdet. Hvis en stigning i tilskuddet medfører, at flere børn passes hjem i stedet for i et dagtilbud vil det imidlertid også give en mindreudgift. Ved maksimumstilskud vil ordningen være udgiftsneutral, hvis hhv. 59 flere 0-2 årige og 26 børnehavebørn passes derhjemme.

Det er i høj grad et politisk spørgsmål, om det er hensigtsmæssigt, at flere børn passes hjemme i stedet for i et dagtilbud. For nogle børn i udsatte familier kan det dog ud fra en faglig vurdering være en fordel for deres trivsel og udvikling, at de kommer i dagtilbud. Det er dog ikke forvaltningens forventning, at det primært vil være disse familier, der vil benytte ordningen. En anden potentiel ulempe ved forslaget er, at det alt andet lige reducerer arbejdsudbuddet. Hvis det f.eks. er pædagoger, der benytter tilbuddet, så vil forslaget kunne øge rekrutterings-udfordringerne (men stadig afhjælpe fysiske kapacitets-udfordringer).

Da forvaltningen er usikker på effekten af øgning af tilskuddet, kunne det være en mulighed at indføre tilskuddet midlertidigt i en periode på fra 1. juni 2022 og et år frem, hvorefter ordningen evalueres og genvurderes.

### Sagens videre forløb

Administrativ tilføjelse:

Sagen behandles af Økonomiudvalget og Byrådet, idet der er tale om borgerrettede takster. Sagen har ikke bevillingsmæssige konsekvenser, da en eventuel merudgift holdes indenfor Børne- og Familieudvalgets egen ramme

### Historik

Børne- og ungedirektøren indstiller, 5. maj 2022, pkt. 54:

at udvalget drøfter om tilskuddet til pasning af egne børn skal øges, i hvilket omfang og i hvilken periode.

Beslutning fra Børne- og Familieudvalget, 5. maj 2022, pkt. 54:

Udsættes til næste møde.

August Carlsen var fraværende.

Beslutning fra Børne- og Familieudvalget:

Drøftet.

Børne- og Familieudvalget besluttede at anbefale Byrådet at taksten for pasning af egne børn
i alderen 0-2 år fastsættes til 7.367 kr. i en to-årig periode fra 1. august 2022. Og at ordningen evalueres.

Beslutning fra Økonomiudvalget, 13. juni 2022, pkt. 132:

Børne- og Familieudvalgets indstilling blev anbefalet.

Fraværende: Pete Berg, Natasha Danielsen og Kim Søndergaard.

### Beslutning

Børn- og Ungeudvalgets indstilling blev godkendt.

Fraværende:

Joachim Poulsen, i stedet mødet Christoffer Kjeldsen

Øjvind Pedersen.